Polisieman skiet glo vrou, homselfFoto: Reaction Unit South Africa ŉ KwaZulu-Natalse polisiebeampte het Sondagoggend na bewering selfmoord gepleeg oomblikke nadat hy glo sy vrou ten aanskoue van omstanders geskiet het. Reaction Unit South Africa het in ŉ verklaring gesê die voorval het teen 08:20 in Chettys Hill in Tongaat gebeur. Volgens die verklaring het die 47-jarige polisiebeampte na ŉ sopkombuis langs ŉ kerk gegaan waar sy vrou op Sondae maaltye voorberei. “Die egpaar het rusie gemaak en die polisiebeampte het sy 9 mm-dienspistool uitgehaal en drie skote op haar afgevuur. Een koeël het haar in die arm getref. Hy het daarna na ŉ oop stuk grond agter die sopkombuis gegaan en homself in die kop geskiet,” lui die verklaring. Foto: Reaction Unit South Africa Veiligheidsbeamptes en paramedici is na die toneel ontbied en die polisiebeampte is op die toneel dood verklaar. Sy vrou is na ŉ plaaslike kliniek gehaas vanwaar sy deur ŉ lid van die publiek na ŉ hospitaal geneem is. Kapt. Nqobile Gwala, woordvoerder van die polisie, het die voorval aan Maroela Media bevestig. Sy het gesê ŉ saak van poging tot moord word ondersoek. Die polisie doen ook ŉ geregtelike ondersoek. Die naam van die polisiebeampte word weerhou totdat al sy naasbestaandes van sy dood in kennis gestel is.